古詩寄游良臣兼簡陳國鎮
作者：歐陽澈
朝代：宋

paragraphs: 虀鹽興淺知無策，謝絕歸來事清白。
亂絲心緒尚紛如，時對風簷獨捫虱。
會雖稽古補前愆，赤水遺珠不難索。
仰公學問又日新，磨礱幸偶謫仙人。
遥知議論到佳處，眉間喜氣常津津。
我慚蹤跡浪萍梗，欲親棐几嗟因循。
飛奴寥落絕問幅，渇心依約生埃塵。
以膠投漆貴耐久，囘光借燭期知貧。
情均骨肉非有素，白玉琢成心始固。
莫學紛紛輕薄兒，世情翻覆成雲雨。
登雲依舊高嵯峨，指掌江山勝概多。
佳眠風物未入夢，疑泛靈槎游絳河。
朅來乘興須一往，飛觴爛醉横秋波。
膺門况有金閨彦，筆驅麗景森吟哦。
悠悠此志遂何日，款段相期踏雪過。